SON'VARACHIM SUNGTTAM:
1987 vorsa, Gõycho Rajbhas Kaido Devnagorintlean pas kortoch, "atam Romi Konknniche dis bhorle, Romi Konknni atam aste-aste morun vetoli" oso zaitea zonnancho odmas aslo. Punn az, Rajbhas Kaideak 26 vorsam purnn zalim, torui Romi Konknni jiti-jivi asa. Gõychea Rajbhas Kaidean Romi Konknnichio don pillgio sompoylio hem zorui khorem aslem, torui tache kodde Romi Konknni sompounk zaunk nam hem-ui titlench khorem. Hatachea bottancher mezunk mellpi fattlea kaim vorsamni, aichi pillgi Romi Konknni ap-aple porim udorgotik pavounk ani samballunk pott'tiddken vavurtanam dista, ani hem chitr polleun hie pillgechi apurbay dista. Hech pillgientlo eklo protinidhi mhollear 'Utt Gõykara' kovitam jheleacho kovi Anselmo Subash Fernandes.
 Dalgado Konknni Akademi (DKA) Romi Konknnichea mollar bhas fulovpacho ani samballpacho sabar torenim vavr kortanam, novea-novea borovpiank zagovpacho ani uttovpacho aple porim vavr korta. Hea vavracho foll mhonn Anselmo Subash-bab-ui zagovla ani uttla, ani 'Utt Gõykara' udexim to atam gõykarank uttounk lagla. Mullant gõykar ho susegad oxem mhonnlolem ami aikot aileanv. Choddxe pavtti, dusrean uttoylea bogor to aple apunn zaun uttonam. Taka sabar bhasamni zagouncho ani uttouncho poddta. Anselmo Subash-baban hea gõykarank kovitam udexim zagounk ani uttounk pavl ubarlam. Aplea kovitam madeomantlean gõykarank uttounk Anselmo Subash-baban sabar vixoyancher kovita kelloylolio hea kovitanchea jheleant vachunk melltat. 'Gõy', 'Gõychi Mati', 'Gõychem Xetkamot', 'Mhojem Gõy', 'Gõychim Follam' oxea nanvachio kovita Anselmo Subash-babachea hea kovita-jheleant vachtanam, kovik Gõycho kitlo mog, apurbay, apulki ani obhiman asa to disun yeta.
 Jitlo kovik Gõycho mog titloch taka aplea ganvcho-i upatt mog hem tachea 'Kudd'ttore Mhozo Ganv' ani 'Ganvchem Fest' hea kovitamni spoxtt ritin disun yeta. Kovi aplea Kudd'ttore ganvchi tust gaytanam, 'Ganvchem Fest' kovitent to Dezembrachie 18 tarkecho ul'lekh korta. Dor vorsa Dezembrachie 18 tarker Kudd'ttore ganvant 'Kelleanchem Fest' zata. Ani teach festa disa Anselmo Subash-babacho 'Utt Gõykara" kovitam-jhelo uzvaddak aila! Zanchem kalliz-nadd aplie ganvchie matiye kodde zull'loli asta tanche khatir oslio gozali apo-ap ghoddon yetat oxem mhonnchem poddta.
 Anselmo Subash-babachio 'Utt Gõykara' kovitanchea jheleant anik-ui sabar vixoyancher - Pavsacher, Suknneacher, Desacher, adi. - kovita boroylolio sabar vicharanchio kovita vachunk melltat.
 Choddxea borovpianchi borovpachi survat kovitentlean zata oxem mhonntat. Aplea monantle vichar boroun te ugtaunk monis proyotn korta, tednam taka te vichar survatek kovitentlean ugtavop sompem dista. Mhonnun to kovitentlean aplea borovpak survat korta. Anselmo Subash-bab-ui hie gozalik opvad nam.
 Kovita ho sahityacho prokar khubxe zonn kelloytat. Punn soglleankuch to zomta oxem nam. Ho prokar kellounk jitlo sompo dista, titlo to sompo nam. Kovitek mhonn tichem khas xastr asta hem khub zonn visortat. Kovitentlo vichar jitlo bhavnen rosroslolo asta, nazuk, movall, rosall ani sobitayen nheslolo asta, titlo to vachpiachea vo aikotoleachea monak khuxalkay dita ani vangddach vicharachi kholay ugddapi korta. Kallzak pill ghalun lokachea monant kherit vicharancho surya uzvaddaun haddop hem kovitechem agllem-vegllem khaxeleponn asta. Dusrea utramni, kovi bhavnam porgott korta. Lokachea ontoskornnant tio bhavnam zagoyta, ani uprant kovik aila toch onnbhov lokak-ui zannunk lagta. Dusrea utramni sangchem zalear, bhavnechea rongan rongloli ani rosrosloli bud'di mhollearuch kovita!
 Anselmo Subash-bab Fernandesachea rupan Romi Konknnichea mollar anik ek borovpi zolmak haddunk apnnak yes mell'lem mhonn, DKA-k bhovuch khuxalkay bhogta.
 Sorjonxil sahitya rochpi choltam-bhonvtam aplie sorbhonvtim kitem ghoddta tache poltoddi polleta. Tacher vichar korta. Aplea monant borem xizoyta ani tea uprantuch tem borovpachea rupan kagdar vaddta. Anselmo Subash-baban-ui oslich kosrot korpachi goroz asa. Kovita borovpianchi veg-veglli xoili asta. Anselmo Subash-baban oxe torechio kovita zata titlio vach'chio, tanchi ghoddon koxi-kat zalea tacher vichar korcho. Fuddarak kovita rochtanam taka tem khub faideak ani upyogak poddtolem hantum dubav nam.
 DKA-chie 'Kombri Yevzonne' khal 'Utt Gõykara' kovitam jhelo uzvadda haddlolea Anselmo Subash-bab Fernandesak porbim ditam, ani Romi Konknnichea mollar fuddarak borem yes anvddetam. 